కొడికున్నిల్ సురేష్

కొడికున్నిల్ సురేష్ (జననం 4 జూన్ 1962) భారతదేశానికి చెందిన రాజకీయ నాయకుడు. ఆయన ఎనిమిది సార్లు లోక్‌సభ సభ్యునిగా ఎన్నికై, 2024 జూన్ 26న జరిగే లోక్‌సభ స్పీకర్ పదవికి ఇండియా కూటమి నుండి కాంగ్రెస్ పార్టీ అభ్యర్థిగా నామినేషన్ దాఖలు చేశాడు.  

ఆయన ప్రస్తుతం కాంగ్రెస్ వర్కింగ్ కమిటీలో ప్రత్యేక ఆహ్వానితుడిగా ఉన్నాడు.
జననం, విద్యాభాస్యం 
కొడికున్నిల్ సురేష్ 1962 జూన్ 4న తిరువనంతపురం జిల్లాలోని కోడికునుమ్‌లో కుంజన్,  థంకమ్మ దంపతులకు జన్మించాడు. ఆయన తిరువనంతపురంలోని మార్ ఇవానియోస్ కళాశాల నుండి ప్రీ-డిగ్రీని పూర్తి చేసి తిరువనంతపురంలోని ప్రభుత్వ న్యాయ కళాశాల నుండి ఎల్‌ఎల్‌బీ పూర్తి చేశాడు.
రాజకీయ జీవితం
కొడికున్నిల్ సురేష్ కాంగ్రెస్ పార్టీ ద్వారా రాజకీయాల్లోకి వచ్చి తన 27 ఏళ్ల వయసులో 1989లో జరిగిన లోక్‌సభ ఎన్నికలలో అదూర్ లోక్‌సభ నియోజకవర్గం నుండి కాంగ్రెస్ అభ్యర్థిగా పోటీ చేసి తొలిసా లోక్‌సభ సభ్యుడిగా ఎన్నికయ్యాడు. ఆయన ఆ తరువాత 1991, 1996, 1999లో అదూర్ లోక్‌సభ నియోజకవర్గం నుండి లోక్‌సభ సభ్యుడిగా ఎన్నకై, 1998, 2004 ఎన్నికల్లో ఓడిపోయాడు. ఆయన లోక్‌సభలో కాంగ్రెస్ పార్లమెంటరీ పార్టీ చీఫ్ విప్‌గా పని చేశాడు.

కొడికున్నిల్ సురేష్ 2009లో జరిగిన లోక్‌సభ ఎన్నికలలో మావేలికర లోక్‌సభ నియోజకవర్గం నుండి ఎంపీగా ఎన్నికై మన్మోహన్ సింగ్ మంత్రివర్గంలో కార్మిక శాఖ సహాయ మంత్రిగా పని చేశాడు. ఆయన ఆ తరువాత 2014, 2019, 2024 ఎన్నికల్లో వరుసగా ఎంపీగా ఎన్నికయ్యాడు.

ఇతర పదవులు
కొడికున్నిల్ సురేష్ 1983 నుండి 1997 వరకు కేరళ స్టూడెంట్ యూనియన్ రాష్ట్ర ఉపాధ్యక్షునిగా, 1987 నుండి 1990 వరకు కేరళ స్టూడెంట్ యూనియన్ రాష్ట్ర ప్రధాన కార్యదర్శిగా ఆ తరువాత అఖిల భారత యువజన కాంగ్రెస్ ప్రధాన కార్యదర్శిగా, కేరళ ప్రదేశ్ కాంగ్రెస్ కమిటీ జనరల్ సెక్రటరీగా, కొల్లం జిల్లా డీసీసీ అధ్యక్షుడిగా పని చేసి 19 సెప్టెంబర్ 2018న కేరళ ప్రదేశ్ కాంగ్రెస్ కమిటీ (KPCC) వర్కింగ్ ప్రెసిడెంట్‌గా నియమితులయ్యాడు.
వివాదాలు 
ఆయన 2009 సార్వత్రిక ఎన్నికలలో విజయం సాధించిన అనంతరం తన కుల ధృవీకరణ పత్రం నకిలీదని, ఆయన క్రైస్తవుడని ఆరోపించడంపై కేరళ హైకోర్టు రద్దు చేసింది. ఈ తీర్పును ఆ తర్వాత 2011 మే 12న హైకోర్టు తీర్పును భారత అత్యున్నత న్యాయస్థానం సుప్రీంకోర్టు కొట్టివేసింది.

మూలాలు       

వర్గం:భారత జాతీయ కాంగ్రెస్ నాయకులు